Az elgondolás viszonylag régi. Lépéscserével először az 1922-ben Bécsben játszott Akiba Rubinstein–Rudolf Spielmann játszmában állt elő a változat, amelyben az 1. d4 Hf6 2. Hf3 c5 3. d5 b5 4. c4 lépéssorrendet követték. Karel Opočenský több alkalommal is megjátszotta az 1930-as években, például Gideon Ståhlberg ellen 1936-ban Poděbradyban, Paul Keres ellen 1937-ben Pärnu-ban, Erich Eliskases ellen 1937-ben Prágában és Theo van Scheltinga ellen az 1939-es sakkolimpián Buenos Aires-ben. Később előfordult a Mark Tajmanov–David Bronstejn játszmában 1953-ban Zürichben a világbajnokjelöltek versenyén. Ezek a játszmák királyindiai védelemnek indultak, sötét csak később játszotta meg a ...c5 és a ...b5 lépéseket. Az első olyan játszma, amelyben az 1.d4 Hf6 2.c4 c5 3.d5 b5 lépéssorrend szerepelt, a Thorvaldsson–Vaitonis játszma, amelyet az 1936-os sakkolimpián játszottak.